SAS-passagerer får satellit-wifi fra Elon Musk

Flyselskabet SAS har netop annonceret et samarbejde med Elon Musks SpaceX, der betyder, at alle SAS-rejsende fra slutningen af 2025 vil kunne nyde gratis, højhastigheds wi-fi leveret af Starlink. Dette nye initiativ vil blive rullet ud på hele SAS’ flåde og tilbydes gratis til alle EuroBonus-medlemmer.

Starlink er et netværk at satelitter, der leverer internet til stort set hele kloden. Med denne teknologi bliver det muligt for SAS-passagerer at være online fra det øjeblik, de går ombord, til de forlader flyet — en markant forbedring i forhold til de nuværende systemer, der først aktiveres efter takeoff og slukker under indflyvning.

Starlink’s avancerede satellitter sikrer internetforbindelse selv over oceaner og fjerntliggende områder, som tidligere har været udfordrende for konventionelle satellittjenester. Passagererne kan forvente en problemfri forbindelse, der understøtter flere enheder samtidig, så både arbejde, underholdning og sociale medier kan køre uden afbrydelser.

– Med denne nye teknologi forbinder vi vores passagerer til verden som aldrig før. Uanset om man flyver over Atlanterhavet, Nordsøen eller endda Nordpolen, kan man nu regne med en forbindelse, der er lige så stabil og hurtig som derhjemme. Dette er en gamechanger for vores kunder, siger Paul Verhagen, Chief Commercial Officer hos SAS, i en pressemeddelelse.

SAS forventer at starte udrulningen af Starlink wi-fi ved udgangen af 2025. Det indebærer at der skal installeres Starlink-terminaler på SAS’ fly. De er designet til at minimere luftmodstand og brændstofforbrug, loves det.

Læs også: Nu åbner SAS for reservationer på elfly.

SAS-passagerer får satellit-wifi fra Elon Musk