Starlink klar i 32 lande – også i Danmark

Skulle du have lyst til at koble dig på satellitnetværket fra Elon Musks Starlink, er det nu muligt. Efter en længere testperiode i USA, melder selskabet sig klar til at levere internet via satellit til 32 lande. Heriblandt Danmark. Eller rettere; det meste af Danmark.

Bor du nord for Limfjorden må du nemlig vente lidt endnu.

Som Starlink-kunde får man tilsendt en lille parabolantenne og en wifi-router. Sættet står i 5.430 kroner for danskere. Hertil kommer et månedsabonnement på 769 kroner. Den første måned er med i prisen.

Gennemsnitshastigheden på netværket var i seneste kvartal målt til 105 mbit/s ned og 12 mbit/s op. Selv om det er imponernede tal, så er Starlink er ikke lavet for at konkurrere mod fiber eller andre forbindelser. Det er primært henvendt til dem, der bor i områder med dårlig dækning.

Starlink lover en latenstid – altså forsinkelse – på bare 20 millisekunder “i de fleste områder”. I snit havde kunderne dog 40 millisekunders latenstid i det seneste kvartal. Har man en fastnetforbindelse er latenstiden til sammenligning typisk på 14 millisekunder (fiber er nede på mellem 1 og 10 millisekunder).

Starlink is now available in 32 countries around the world. People ordering from areas marked “available” will have their Starlink shipped immediately → https://t.co/slZbTmHdml pic.twitter.com/CecM1pkf5D
— SpaceX (@SpaceX) May 13, 2022

Starlink har i anledning af annonceringen produceret en side, hvor man kan indtaste sin adresse for at se, om man kan bruge satellitnetværket. Den finder du her.

Starlink klar i 32 lande – også i Danmark