SAS lancerer gratis højhastighedsinternet for alle passagerer

Denne reportage er lidt anderledes. Den er nemlig skrevet i ca. 10 kilometers højde, og på vej imod København. Som i øvrigt var samme sted, hvorfra vi lettede. iNPUT er inviteret af SAS til at deltage i den første test af deres nye, og ifølge dem selv, lynhurtige internet, baseret på opkobling til Elon Musks Star Links enorme, verdensomspændende netværk af satellitter.

For ca. to timer siden lettede vi fra København. Ombord på flyet er der en række journalister fra forskellige medier og influencere inviteret af SAS og så en flok e-sports spillere, der efter vi er nået cruisehøjde har sat deres gear op og nu er i gang med at spille med folk på jorden.

Flyet er en af SAS’ Airbus A320 Neo maskiner, der har fået installeret en modtager til Starlink netværket. Hastigheden på netværket kommer jo meget an på, hvor mange passagerer der skal dele, men flyet har i alt 400+ Mbps tilrådighed, så selv hvis alle kommer på er der stadig en nogenlunde rimelig forbindelse til alle.

Reel hastighed over 200 Mbps

Oppe i luften har hastigheden indtil videre været ekstremt imponerende. En download hastighed på et stykke over 200 Mbps er ikke just normalen når man sidder i 10 kilometers højde, ikke desto mindre er det det, du nu vil kunne opleve når du hopper på et SAS fly – og er heldig at ramme et af dem med den nye forbindelse. Latency – altså forsinkelsen fra du ”beder” om information fra nettet til du får den – er stort set ikke-eksisterende, så alt føles som at sidde på jorden. At uploade billeder til denne artikel, for eksempel, gik mindst lige så hurtigt som fra redaktionen. Vi har også underholdt os selv med at streame 4K Netflix og foretage et FaceTime opkald – bare fordi vi kan. Det har virket helt flydende i alle henseender – på intet tidspunkt har der været nogen form for problemer, heller ikke selv om Astralis drengene foran i flyet har spillet Counterstrike.

En mindre antenne – bedre brændstoføkonomi

Antennen der gør Starlink på fly muligt er ret let – ca. 50% af, hvad det tidligere system vejede – hvilket kan oversættes direkte til mindre udledning. Når man kigger på flyet er det også tydeligt, at der er kommet et nyt system – den store, lidt klodsede antenne der før kendetegnede fly med wifi er erstattet af en betydeligt mindre antenne – faktisk er der to på A320 og en enkelt på de mindre fly som eksempel de kommende Embraer 195.

Antennen på flyet er relativt lille i forhold til tidligere løsninger

Installation er undervejs på de første Airbus 320 Neo fly.

Den nye løsning vejer mindre end halvdelen

Gratis for alle Eurobonus medlemmer

Man kunne måske tro, at hurtigt internet i 10 km højde ville være forbeholdt dem helt forrest i bussen men faktisk bliver hele herligheden gratis for alle der er medlemmer af SAS’ Eurobonus – og det er gratis at blive.

Flyene med Starlink begynder at flyve fra og med i dag – og allerede inden sommerferien forventer SAS at have over 40 fly i luften. Hen over sommeren bliver der dog ikke installeret flere, så antallet vokser igen fra efteråret og i vintersæsonen. SAS håber at have hele deres flåde, både longhaul og shorthaul, udstyret med den nye Starlink forbindelse inden udgangen af 2027 – omend de ikke vil love noget konkret da vi spørger dem.

Om Starlink på fly

Starlink er et satellitbaseret internetsystem udviklet af SpaceX og adskiller sig markant fra de traditionelle løsninger, der normalt bruges til internet ombord på fly. I stedet for at sende data via få, store geostationære satellitter langt ude i rummet, benytter Starlink en stor konstellation af mindre satellitter i lav jordbane, typisk omkring 550 kilometer over jordens overflade. Den kortere afstand betyder, at signalerne har væsentligt kortere rejsetid, hvilket resulterer i markant lavere latenstid og en mere stabil forbindelse – også over oceaner og i polarområder, hvor klassisk fly-wifi ofte har haft begrænsninger.

For passagererne opleves det som en mere “jordnær” internetforbindelse, hvor almindelige onlineaktiviteter som streaming, videokald, cloud-tjenester og sociale medier fungerer langt mere gnidningsfrit end tidligere. Systemet kan i praksis levere meget høje hastigheder, både på download og upload, men den faktiske oplevelse afhænger af belastningen ombord og hvor mange, der er online samtidig. I en flykontekst betyder Starlink, at internetforbindelsen ikke længere føles som et kompromis, men i højere grad som noget, der minder om det, man kender fra hjemmet eller mobilen på jorden – blot i 10 kilometers højde.

SAS lancerer gratis højhastighedsinternet for alle passagerer