Nu får 3-kunder gratis WiFi på SAS-fly

Rejser du med SAS, og har du abonnement hos 3, er der en ny fordel på vej, som mange danskere faktisk vil kunne mærke med det samme. 3 har indgået et nyt samarbejde med SAS, der giver selskabets kunder adgang til gratis WiFi ombord på SAS’ fly.

Det er i sig selv en lille, men ret håndgribelig nyhed for alle, der er trætte af at gå offline, så snart flydøren lukker. For hvor teleselskaber længe har konkurreret på roaming i udlandet, rykker kampen nu op i luften.

Fra marts 2026 begynder SAS at åbne for gratis internetadgang til både 3-kunder og medlemmer af EuroBonus på de fly, der er udstyret med selskabets nye højhastigheds-WiFi. Løsningen rulles gradvist ud i løbet af 2026, så det bliver altså ikke alle afgange fra dag ét.

Forbindelse på rejse og destination

Det interessante er ikke bare, at du kan komme på nettet i kabinen. Det interessante er, at 3 forsøger at udvide sin rejseprofil fra at handle om roaming på destinationen til også at dække selve rejsen. Med andre ord: forbindelsen skal ikke først begynde, når du lander. Den skal helst være der hele vejen.

Hos 3 kalder man det en forlængelse af den frihed, kunderne allerede kender fra selskabets roamingtilbud. Regional CEO for 3 i Danmark, Sverige og Østrig, Morten Christiansen, siger:

– 3 er i dag det førende teleselskab for rejselystne danskere – både privat og erhverv. Vores kunder forventer en gnidningsfri forbindelse, uanset hvor i verden de arbejder eller rejser, og det leverer vi allerede med 3LikeHome i 100 lande. Via partnerskabet med SAS tager vi den oplevelse til nye højder. Det betyder, at vores kunder får en uafbrudt online-oplevelse fra dør til destination – uanset hvor rejsen fører dem hen.

Højhastigheds-WiFi drevet af Starlink

For SAS er aftalen samtidig endnu et skridt i forsøget på at gøre flyrejsen mere digital og sammenhængende. Selskabet satser på højhastigheds-WiFi drevet af Starlink, og ambitionen er tydelig: internet ombord skal ikke længere være en halvdårlig luksusløsning, men noget der reelt fungerer for almindelige passagerer.

SAS-topchef Anko van der Werff siger:

– SAS er forpligtet til at gøre rejser ubesværet fra boarding til ankomst, og vores partnerskab med 3 er et vigtigt skridt mod det mål. Ved at kombinere deres stærke mobile forbindelse med vores Starlink-drevne højhastigheds-WiFi kan vi tilbyde EuroBonus-medlemmer og 3’s kunder hurtigt og stabilt internet i alle kabiner.

Dybere samarbejde

For forbrugerne er det især én ting, der gør nyheden interessant: ekstraudgiften forsvinder. Ombord-WiFi har længe været noget, mange enten har sprunget over eller kun brugt nødtvunget, fordi prisen ikke stod mål med oplevelsen. Når det i stedet bliver koblet direkte til et mobilabonnement eller et loyalitetsprogram, føles det pludselig som en reel fordel og ikke bare endnu et tilkøb.

Samarbejdet stopper heller ikke ved internetforbindelsen. 3 og SAS oplyser, at dele af EuroBonus-programmet på sigt bliver koblet sammen med 3’s tilbud, så kunderne får flere fordele ud af både mobilabonnement og rejser. Præcis hvordan det kommer til at se ud i praksis, er endnu ikke foldet helt ud.

Det ændrer dog ikke på hovedpointen: 3 forsøger at gøre sig endnu mere relevant for de danskere, der rejser meget, og SAS bruger partnerskabet til at gøre sin digitale oplevelse mere attraktiv.

Nu får 3-kunder gratis WiFi på SAS-fly