Googles Taara er en konkurrent til Starlink

Alphabet, Googles moderselskab, har sendt en ny spiller ud på markedet for global internetdækning. Det nye selskab, Taara, skal levere internetforbindelse til svært tilgængelige områder via laserstråler og bliver dermed en direkte konkurrent til Elon Musks Starlink.

Taara bygger på teknologi, der kan sende en smal lysstråle med data i hastigheder op til 20 gigabit i sekundet over 20 kilometer. I stedet for at lægge kabler i ujævnt terræn eller tætte bymiljøer kan teleselskaber nu nemt montere Taaras udstyr på bygninger, master eller træer og skabe en form for “luftbåren fiberforbindelse”.

Teknologien stammer fra Googles tidligere Loon-projekt, der brugte balloner til at skabe internetdækning, men Taara har i dag omdannet teknologien til jordbaserede terminaler. Ifølge Alphabet er løsningen hurtigere, billigere og mindre kompleks end at opsende satellitter.

Taara samarbejder allerede med store teleselskaber som T-Mobile og Bharti Airtel og opererer i 12 lande – blandt andet i Indien og dele af Afrika. I Congo har de eksempelvis etableret et 5 kilometer langt laserlink over floden mellem Brazzaville og Kinshasa, hvor internet er dyrt og dårligt udbygget.

– Vi skaber en rygrad, der hjælper med at udvide og styrke de netværk, som allerede findes, forklarer Mahesh Krishnaswamy, Taara-chef, til Financial Times.

Modsat Starlink, der sælger direkte til slutbrugere, fokuserer Taara på at hjælpe teleselskaber med at komme ud i områder, hvor fiberkabler er for dyre eller umulige at etablere.

Alphabet beholder en mindre ejerandel i Taara, men lader selskabet stå på egne ben for at tiltrække investorer og vokse hurtigere. Samtidig arbejder Taara på næste skridt – en kompakt chip-løsning baseret på lys, der på sigt kan udfordre WiFi-netværk i byer og kontorer.

EU er med i kampen

Som vi har skrevet om flere gange er EU også igang med en konkurrent til Starlink i form af projektet IRIS2. Netværket skal levere avanceret kommunikation og internettjenester til både offentlige og private brugere. Det skal blandt andet støtte op om kritisk infrastruktur, militære operationer og sikre kommunikation i katastrofeområder.

I lyset af rygterne om Elons Musks trusler om at slukke for Ukraines adgang til Starlink er det måske ikke nogen dum ide. Ukraine er afhængig af Starlink i krigen mod de invaderende russere.

Googles Taara er en konkurrent til Starlink